ରବି କୁମାର ଡାହିୟା  (ଜନ୍ମ : ୧୨ ଡିସେମ୍ବର ୧୯୯୭) ଜଣେ ଭାରତୀୟ କୁସ୍ତି ଖେଳାଳି  । ସେ ୨୦୨୦ ଟୋକିଓ ଅଲିମ୍ପିକରେ ୫୭ କିଗ୍ରା କୁସ୍ତି ବିଭାଗରେ ପ୍ରତିଦ୍ୱନ୍ଦିତା କରି ଭାରତ ପାଇଁ ରୌପ୍ୟପଦକ ଜିତିଥିଲେ । ୨୦୧୯ରେ ଅନୁଷ୍ଠିତ ବିଶ୍ୱ କୁସ୍ତି ପ୍ରତିଯୋଗିତାରେ ସେ ବ୍ରୋଞ୍ଜ ପଦକ ଜିତିଥିଲେ । ଏସୀୟ କୁସ୍ତି ଚାମ୍ପିୟନସିପରେ ସେ ଦୁଇଥର ବିଜେତା ମଧ୍ୟ ହୋଇଥିଲେ । ପ୍ରାରମ୍ଭିକ ଜୀବନ ରବି କୁମାର ହରିୟାଣାର ସୋନିପତ ଜିଲ୍ଲା ଅନ୍ତର୍ଗତ ନହଡ଼ିଠାରେ ଜନ୍ମଗ୍ରହଣ କରିଥିଲେ । ୧୦ ବର୍ଷ ବୟସରୁ ସେ ସତପାଲ ସିଂହ ଅଧିନରେ ଦିଲ୍ଲୀର ଛତ୍ରପାଳ ଷ୍ଟାଡ଼ିୟମରେ କୁସ୍ତି ପ୍ରଶିକ୍ଷଣ ଆରମ୍ଭ କରିଥିଲେ । ତାଙ୍କ ପିତା ରାକେଶ ଡାହିୟା ଜଣେ କୃଷକ । ସେ ନିଜ ଗ୍ରାମରୁ ପ୍ରତିଦିନ ୮-୧୦କିମି ଯାତ୍ରାକରି ରବିକୁମାରଙ୍କ ପାଇଁ ଫଳ ଓ କ୍ଷୀର ପହଞ୍ଚାଉଥିଲେ । ଖେଳ ଜୀବନ କିଶୋର ବୟସରୁ ରବି କୁମାର କୁସ୍ତିଖେଳରେ ମନୋନିବେଶ କରିଥିଲେ । ୨୦୧୫ ମସିହାରେ ବିଶ୍ୱ ଯୁବ କୁସ୍ତି ଚାମ୍ପିୟନସିପରେ ସେ ୫୫ କିଗ୍ରା ବିଭାଗରେ ରୌପ୍ୟପଦକ ହାସଲ କରିଥିଲେ । ୨୦୧୭ରେ ଆଘାତପ୍ରାପ୍ତ ହୋଇ ସେ ଖେଳରୁ ଏକ ବର୍ଷରୁ ଅଧିକ ସମୟ ଦୂରେଇ ରହିଥିଲେ । ୨୦୧୮ରେ ଖେଳକୁ ପ୍ରତ୍ୟାବର୍ତ୍ତନ କରି ସେ ୨୩ବର୍ଷରୁ କମ ବିଶ୍ୱ କୁସ୍ତି ପ୍ରତିଯୋଗିତାରେ ରୌପ୍ୟ ପଦକ ଜିତିଥିଲେ । ୨୦୧୯ରେ ପ୍ରୋ-ରେସଲିଂ ଲିଗରେ ହରିୟାଣା ହାମର୍ସ ତରଫରୁ ଖେଳି ସେ ଅପରାଜିତ ରହିଥିଲେ ଓ ନିଜ ଦଳକୁ ଜିତାଇବାରେ ମୁଖ୍ୟ ଭୂମିକା ନିର୍ବାହ କରିଥିଲେ । ୨୦୧୯ରେ ଏସୀୟ କୁସ୍ତି ଚାମ୍ପିୟନସିପରେ ବ୍ରୋଞ୍ଜପଦକ ମ୍ୟାଚରେ ପରାଜୟ ବରଣ କରିବାରୁ ତାଙ୍କର ବିଶ୍ୱ ରାଙ୍କ ୧୯ ରହିଥିଲା । ୨୦୧୯ ବିଶ୍ୱ କୁସ୍ତି ଚାମ୍ପିୟନସିପରେ ସେ ବ୍ରୋଞ୍ଜପଦକ ହାସଲ କରିଥିଲେ ଓ ୨୦୨୦ ଟୋକିଓ ଅଲିମ୍ପିକ ପାଇଁ ଯୋଗ୍ୟତା ଅର୍ଜନ କରିଥିଲେ । ୨୦୧୯ରେ ତାଙ୍କ ପ୍ରଦର୍ଶନ ଦେଖି, ତାଙ୍କୁ ଭାରତ ସରକାରଙ୍କ ଯୁବବ୍ୟାପାର ମନ୍ତ୍ରଣାଳୟର ଟ୍ରାଗେଟ ଅଲିମ୍ପିକ ପୋଡିୟମ ସ୍କିମ (ଟପ୍ସ)ରେ ଅନ୍ତର୍ଭୁକ୍ତ କରାଯାଇଥିଲା  । ୨୦୨୦ ଏସୀୟ କୁସ୍ତି ଚାମ୍ପିୟନସିପରେ (ଦିଲ୍ଲୀ) ଓ ୨୦୨୧ ଏସୀୟ କୁସ୍ତି ଚାମ୍ପିୟନସିପରେ (ଅଲମାତି, କାଜାକିସ୍ଥାନରେ) ସେ ସ୍ୱର୍ଣ୍ଣପଦକ ଜିତିଥିଲେ  । ୨୦୨୦ ଟୋକିଓ ଅଲିମ୍ପିକରେ ସେ ୫୭କିଗ୍ରା ବିଭାଗରେ ପ୍ରତିଦ୍ୱନ୍ଦିତା କରି ନିଜର ଶ୍ରେଷ୍ଠ ଖେଳ ପ୍ରଦର୍ଶନ କରିଥିଲେ । ପ୍ରଥମ ୨ ରାଉଣ୍ଡ ଜିତିବା ପରେ, ସେ ସେମିଫାଇନାଲରେ କାଜାକିସ୍ଥାନର ପହିଲିମାନ ନୂରିସ୍ଲାମ ସାନାୟେଭଙ୍କ ସହିତ ଲଢ଼ିଥିଲେ । ନୂରିସ୍ଲାମ ଡାହିୟାଙ୍କ ହାତକୁ କାମୁଡ଼ି ଦେଇଥିବା ସତ୍ତ୍ୱେ ଡାହିୟା ଜିତିକରି ଫାଇନାଲକୁ ପ୍ରବେଶ କରିଥିଲେ । ଫାଇନାଲରେ ସେ ଋଷି ପହିଲିମାନ ଜୌର ଉଗୁଏଭଙ୍କଠାରୁ ୪-୭ ସ୍କୋରରେ ପରାଜିତ ହୋଇ ରୌପପଦକ ହାସଲ କରିଥିଲେ । ସୁଶୀଲ କୁମାରଙ୍କ ପରେ ଅଲିମ୍ପିକ କୁସ୍ତିରେ ରୌପ୍ୟ ପଦକ ହାସଲ କରିବାରେ ସେ ଦ୍ୱିତୀୟ ଭାରତୀୟ ।